钦定古今图书集成/理学汇编/学行典/第043卷 > 《河图八卦大衍之数》郑樵
## 钦定古今图书集成/理学汇编/学行典/第043卷 > 《河图八卦大衍之数》郑樵

天地之数五十有五，而《河图》四十有五。虚十而不用，
何也？盖十数虽不用，然一与九为十，二与八为十，三
与七为十，合居中之五数，纵横皆十五，是知十数不
用之中，有至用者存焉。《河图》之数四十五，而八卦之
数三十有六，虚九数而不用，何也？盖九数虽不用，然
干之与坤，其数则九。〈干三坤六〉《震》之与《巽》，其数则九。〈震五巽四〉
《坎》之与《离》，其数则九。〈坎五离四〉《艮》之与《兑》，其数则九。〈艮五兑四〉
是知九数不用之中，有至用者存焉。天地之数五十
有五，而《大衍》之数五十虚。五数而不用，何也？盖五数
虽不用，然天一生水，加五为六，故曰“地六成之。”地二
生火，加五为七，故曰“天七成之。”天三生木，加五为八，
故曰“地八成之。”地四生金，加五为九，故曰“天九成之。”
天五生土，加五为十，故曰“地十成之。”是知五数不用
之中，有至用者存焉。《易》之为数，无往而不合；何疑九
数之不可为《河图》，十数之不可为《洛书》哉！